(1644) De Slavinnen een kaersken van welrieckende specerijen gemaect ende ontsteken hebbende , zijn door der Vrouwen bevele uytter Cameren gegaen : dies sy terstont Salabet ende hy haer omhelsende wel een groot ure lanc alleen binnen der Cameren ghebleven zijn : dat met uytnemender geneuchten van Salabet die hem liet beduncken , dat dese Vrouwe hittiglijcken op hem verlieft was .De Vrouwe daer nae merckende dat het tijt was om uytten bedde te rijsen , dede die Slavinnen weder komen , ende hebben hen beyden weder gekleet : daer zy heur natueren met eenen dronck Wijns ende mette suyccaden wat versterckt ende heure handen ende aensichten in die welrieckende wateren gewasschen hebben .Maer alsmen van daer soude scheyden , sprac de vrouwe tot hem , ick zoudet voor seer danckelijck achten Salabet , waert u believen desen avont by my te komen bancketeren ende slapen .